Source: http://www.csmoradea.ro/events/lnbm-201718-etapa-11/
Timestamp: 2018-07-18 06:35:51+00:00

Document:
www.csmoradea.ro | LNBM 2017/18 – Etapa 11
CSM CSU Oradea a pus punct anului calendaristic 2017 cu o victorie entuziasmantă în față unei asistențe de vis. Cu o întreagă sală în spate, elevii lui Cristian Achim au depășit pe CSM Steaua București EximBank, scor 89-81, într-un meci contând pentru etapa a 11-a din sezonul regulat al Ligii Naționale de baschet masculin – ediția 2017/18.
Jocul a demarat cu Trotter, Pasalic, Zeno, Nicolescu și Valeika. Roș-albaștrii au fost extrem de agresivi, practicând o defensivă pressing pe tot terenul care le-a adus mai multe beneficii. De asemenea, decizia de a se apăra cu Zeno la Zekovic în situațiile de defensivă om la om a avut efect în primele minute ale partidei. Gazdele au comis destule faulturi pe aruncare sau în spațiul de trei secunde, astfel încât Steaua a beneficiat de multe vizite la linia de pedeapsă. În faza de atac, CSM-ul a găsit soluții să punctele, creându-se mai multe situații de aruncare deshisă. Scorul la prima pauză a fost de 21-15.
CSM Oradea a început foarte bine și sfertul al 2-lea, în condițiile în care tandemul Mandache – Țîbîrnă a avut un impact pozitiv în faza de atac. Bihorenii s-au desprins la un maxim de 14 lungimi, dar au avut probleme pe finalul reprizei. Dragan Zekovic a devenit tot mai productiv, iar Brandon Taylor a creat multe situații favorabile prin improvizație. Oradea nu a marcat niciun punct în ultimele două minute și 45 secunde ale primei reprize, interval în care bucureștenii au marcat zece puncte pentru a strânge situația la 41-37.
Steaua a marcat primele cinci puncte ale reprizei secunde și a preluat conducerea pentru prima dată, scor 42-41. Reacția Leilor Roșii a fost impresionantă, un parțial de 9-0 aducându-i din nou în control pe tabela de marcaj. CSM-ul a avut probleme la recuperare, iar pe parcursul celui de-al 3-lea sfert l-a pierdut pe Martin Zeno, accidentat la genunchi. În aceste condiții, deși se părea că nu va putea să joace, Pedja Stamenkovic a intrat spre finalul celui de-al 3-lea sfert și a rămas în teren până la finalul jocului. Oradea conducea cu scorul de 64-61 la intrarea în secvența decisivă.
Sfertul al 4-lea a început extrem de bine pentru elevii lui Cristian Achim, ei desprinzându-se la zece puncte pe tabela de marcaj. În pofida faptului că diferența ar fi putut urca, mai multe aruncări ieșind de pe inel, ținând cont de problemele de efectiv, CSM-ul a reușit să se mențină în control pe tabela de marcaj. Militarii au strâns la un singur punct, după ce amfitrionii au avut o nouă perioadă dificilă la finalizare, însă Muhamed Pasalic și Andrei Mandache au avut decizii inspirate la creație, punându-i în situații ideale pe Stamenkovic și Gajovic, care au adus punctele practic decisive. Pasalic a transformat mai multe libere la final, iar Valeika a înscris un coș pe recuperare ofensivă pentru a consfinți victpria orădeană.
Muhamed Pasalic a avut 23 puncte, 6 pase decisive, 3 intercepții, Goran Gajovic a adăugat 17 puncte, 5 recuperări, Arturas Valeika a încheiat cu 12 puncte, 4 recuperări, iar Martin Zeno a izbutit 11 puncte, 5 pase decisive înainte să părăsească terenul accidentat. În replică, Brandon Taylor a totalizat 22 puncte, 6 pase decisive, Dragan Zekovic a adăugat 14 puncte, 7 recuperări, iar Iuri Fraseniuc a încheiat cu 13 puncte, 6 recuperări pentru CSM Steaua EximBank.
Nemanja Milosevic a absentat din angrenajul echipei orădene. El a fost învoit pentru a participa la funeraliile tatălui său.
CSM CSU Oradea are 7-4 la general și încheie anul cu o serie de trei victorii consecutive. Următorul joc pentru echipa bihoreană are loc joi (04.01), la Sibiu, cu BC CSU din localitate.
CSM CSU Oradea se duelează cu CSM Steaua București EximBank într-un meci contând pentru etapa a 11-a din sezonul regulat al Ligii Naționale de baschet masculin – ediția 2017/18. Acesta este ultimul meci oficial de baschet din anul calendaristic 2017 și totodată ultimul eveniment sportiv găzduit la Arena Antonio Alexe în același an. Confruntarea are loc joi (28.12), cu începere de la ora 18:00, fiind transmisă în direct la DigiSport 2.
Este un duel între două echipe prezente pe poziții înalte în ierarhiile Ligii Naționale din ultimii ani. CSM CSU Oradea a obținut un titlu național și patru clasări pe podiumul ultimelor cinci ediții de campionat. În schimb, CSM Steaua are o finală pierdută de campionat în 2017, respectiv un bronz obținut cu un an înainte. Ambițiile și obiectivele celor două grupări sunt aceleași și în actuala ediție de campionat.
CSM CSU Oradea nu a reușit cel mai bun tur de campionat. Eliminarea din cupele europene, respectiv parcursul cu mai multe sincope din competiția internă au condus fără îndoială spre această concluzie. Totuși, Leii Roșii vor încerca să remedieze situația în returul primei faze din sezonul regulat.
De cealaltă parte, CSM Steaua București a avut dificultăți în jocurile disputate departe de propria casă. Militarii au avut un parcurs impresionant în jocurile de pe teren propriu, incluzând aici victoria cu U-BT Cluj-Napoca, campioana în exercițiu a României, formație pe care nu au izbutit să o învingă în stagiunea 2016/17.
Succesul CSM-ului depinde de execuția colectivă în ambele faze. Calitatea individuală nu poate fi contestată, însă ea trebuie evidențiată de un joc colectiv în așa fel executat încât să permită echipei să performeze. În apărare, abordarea tactică trebuie dublată de un nivel de angajament pe care roș-albaștrii nu l-au prea reușit în prima repriză a mai multor meciuri din actuala ediție de campionat, fie că vorbim despre meciuri de pe teren propriu ori în deplasare sau despre particularitatea fiecărui oponent.
Un alt element de mare importanță este aportul publicului. Echipa orădeană a demonstrat de-a lungul timpului că prin ajutorul venit din tribune are capacitatea să răpună adversari cu calitate, experimentați, motivați și care vin la Oradea pentru a-și demonstra valoarea.
Ambele echipe au suficiente opțiuni în faza ofensivă. Este limpede că potențialul militarilor are puțin de suferit de pe urma absenței lui Marius Runkauskas. Pe de altă parte, în condițiile actuale, ceilalți jucători ai lui Jukka Toijala au mai multe mingi în atac, iar calitatea individuală a străinilor din lotul bucureștenilor este cu adevărat remarcabilă.
Bobe Nicolescu a reluat antrenamentele. El a participat la ședințele conduse de Cristian Achim, alături de colegi, imediat după meciul cu Timba Timișoara. În schimb, cu două zile înaintea meciului în compania Stelei, Pedja Stamenkovic a simțit o senzație de disconfort și rigiditate a gâtului. Este încă neclar dacă jucătorul ex-iugoslav va fi apt de joc. Milan Mitrovic, confruntat în continuare cu probleme legate de obținerea vizei, va absenta și de această dată de pe banca roș-albaștrilor, chiar dacă el își desfășoară activitatea legată de scouting de la Belgrad.
De-a lungul istoriei, CSM Oradea și CSM Steaua București au oferit destule confruntări echilibrate. Militarii au câștigat o serie de playoff, iar Leii Roșii una de Cupa României. Totodată au fost multe confruntări spectaculoase în sezonul regulat. În ultima ediție a Ligii Naționale cele două s-au confruntat de patru ori, victoriile fiind împărțite în mod egal.

References: CSM 
 CSM 

CSM 
 CSM 

CSM 

CSM 
 CSM 
 CSM 
 CSM 

CSM 
 CSM 
 CSM 
 CSM